Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 2358

227. cikk (3) bekezdésében és (6) bekezdésének a) és b) pontjában említett tengerentúli országok és területek érdekei között – megállapodott abban, hogy a Tanács az Unió álláspontjának megfelelő megoldást kísérel meg elérni. Ugyanakkor a Konferencia egyetért abban, hogy amennyiben ez nem lehetséges, az érintett tagállam az említett tengerentúli országok és területek érdekében önállóan eljárhat, ez azonban nem sértheti a Közösség érdekeit. Az érintett tagállam, ha fennáll a valószínűsége, hogy ilyen érdekkülönbség merül fel, értesíti a Tanácsot és a Bizottságot, és amennyiben elkerülhetetlennek bizonyul, hogy önállóan járjon el, egyértelművé teszi, hogy a fent említett valamely tengerentúli terület érdekében jár el. Ezt a nyilatkozatot Makaóra és Kelet-Timorra is alkalmazni kell. NYILATKOZAT a Közösség legkülső régióiról A Konferencia elismeri, hogy a Közösség legkülső régiói (Franciaország tengerentúli megyéi, az Azori-szigetek, Madeira és a Kanári-szigetek) jelentős strukturális lemaradásban szenvednek, amit több tényező (távoli fekvés, szigetjelleg, kis méret, kedvezőtlen domborzati és éghajlati viszonyok, néhány terméktől való gazdasági függés) súlyosbít, amelyek állandósága és együttes hatása súlyosan hátráltatja gazdasági és társadalmi fejlődésüket. A Konferencia úgy ítéli meg, hogy bár az Európai Közösséget létrehozó szerződés rendelkezéseit és a másodlagos jogszabályokat a legkülső régiókra is automatikusan alkalmazni kell, lehetőség van az ilyen régiókat segítő egyedi intézkedések meghozatalára olyan mértékben és annyi ideig, ameddig ezen régiók gazdasági és szociális fejlődésére tekintettel az ilyen intézkedések megtételének objektív szükségessége fennáll. Ezen intézkedéseknek egyszerre kell célul tűzniük a belső piac megvalósítását és a regionális viszonyok elismerését annak érdekében, hogy a legkülső régiók számára lehetővé váljon a Közösség átlagos gazdasági és szociális szintjének elérése. NYILATKOZAT a közös kül- és biztonságpolitika területén történő szavazásról A Konferencia megállapodott abban, hogy az egyhangúságot igénylő tanácsi határozatok tekintetében a tagállamok, amennyire csak lehetséges, törekedni fognak arra, hogy elkerüljék az egyhangú határozat meghozatalának akadályozását, amennyiben a határozat már minősített többségű támogatással rendelkezik. NYILATKOZAT a közös kül- és biztonságpolitika területén teendő gyakorlati szabályokról A Konferencia megállapodott abban, hogy a Politikai Bizottság és az Állandó Képviselők Bizottsága közötti munkamegosztást, akárcsak a Politikai Együttműködés Titkárságának és a Tanács Főtitkárságának összevonására, valamint ez utóbbinak a Bizottsággal való együttműködésére vonatkozó gyakorlati szabályokat csak egy későbbi időszakban fogják megvizsgálni. NYILATKOZAT a közös kül- és biztonságpolitika területén a nyelvhasználatról A Konferencia megállapodott abban, hogy a nyelvhasználatra az Európai Közösségek nyelvhasználati szabályait kell alkalmazni. A COREU-közleményekre nézve egyelőre az Európai Politikai Együttműködés jelenlegi gyakorlata az irányadó. Az Európai Tanács, illetve a Tanács üléseire a közös kül- és biztonságpolitikával kapcsolatosan beterjesztett vagy ott elfogadott valamennyi szöveget, illetve valamennyi közzétételre váró szöveget haladéktalanul és egyidejűleg le kell fordítani a Közösség minden hivatalos nyelvére. 2004/60/II. szám NYILATKOZAT a Nyugat-európai Unióról A Konferencia tudomásul veszi a következő nyilatkozatokat: I. Nyilatkozat Belgium, Németország, Spanyolország, Franciaország, Olaszország, Luxemburg, Hollandia, Portugália, valamint Nagy-Britannia és Észak-Írország Egyesült Királysága részéről, amelyek egyaránt tagjai a Nyugat-európai Uniónak és az Európai Uniónak, a Nyugat-európai Unió szerepéről, valamint annak az Európai Unióval, illetve az Atlanti Szövetséggel fenntartott kapcsolatáról Bevezetés 1. A NYEU tagállamai egyetértenek annak szükségességében, hogy egy valódi európai biztonsági és védelmi identitást kell kialakítani, illetve hogy védelmi kérdésekben nagyobb európai szintű felelősséget kell vállalni. Ezen identitást egymást követő szakaszokban, fokozatosan kell kialakítani. A NYEU az Európai Unió fejlődésének szerves részét képezi, és fokozott mértékben járul hozzá az Atlanti Szövetségen belüli szolidaritáshoz. A NYEU tagállamai egyetértenek a NYEU szerepének erősítésében azzal a hosszú távú céllal, hogy az Európai Unióban egy közös védelmi politikát alakítsanak ki, amely idővel az Atlanti Szövetséggel összeegyeztethető közös védelemhez vezethet. 2. A NYEU-t az Európai Unió védelmi összetevőjeként, valamint az Atlanti Szövetség európai pillére megerősítésének eszközeként fejlesztik tovább. E célból a NYEU közös európai védelmi politikát határoz meg, és saját műveleti szerepének továbbfejlesztésével elősegíti annak konkrét végrehajtását. A NYEU tagállamai tudomásul veszik az Európai Unióról szóló szerződés közös kül- és biztonságpolitikára vonatkozó J.4. cikkében foglaltakat, amelynek szövege a következő: „(1) A közös kül- és biztonságpolitika magában foglalja az Unió biztonságát érintő valamennyi kérdést, beleértve végső soron egy közös védelmi politika kialakítását, amely idővel közös védelemhez vezethet.

Source: https://magyarkozlony.hu/hivatalos-lapok/c6bcdc26353c827779a99cd0267135392809286f/dokumentumok/a00836c0ee2d2212d5db57c4ecdb19569b8e3df6/letoltes